ГӀалгӀайчера митингаш (2018—2019)

ГӀалгӀайчера митингаш () — Ӏаьдало баьча бартах раьза ца хилар гойташ хинна Магасе массайтта эзар саго дакъа лоацаш яь духьалений акташ. Раьза цахилара бахьан хиннад 2018-ча шера тов бетта 26-ча дийнахьа ГӀалгӀайчен мехкдас Евкуранаькъан Баматгире Ювназбика Нохчичен мехкадаьца КъадиргӀар Рамзанаца барт а баь, ГӀалгӀай Мехка Халкъа Гулламо из чакхбалийтарца ГӀалгӀайченна эшам а хулаш Нохчий мехкаца лаьтташ дӀа-хьа далар.

Митинг йолаенна хиннай 2018-ча шера ардара бетта 4-ча дийнахьа, ха юллаш еш яц аьнна дӀакхайка а яь. Митинга пхелагӀча дийнахьа Ӏаьдало митинг ардара бетта 15-ча денга кхаччалца дӀаяхьа могаяьй. Дийнахьа а буса а хинна хьалхара митинг 2018-ча шера ардара бетта 18-ча денгара 31-ча денга кхаччалца юхасоцаяь, юкъ яьккхай. ШоллагӀа митинг хиннай 2018-ча шера лайчилла бетта 27-ча дийнахьа — ГӀалгӀай Мехка́и Нохчий мехка́и юкъе административни доазув оттадарах бола барт Россе Федераце Конституцеца вӀашкабоагӀий тахка аьнна Евкуранаькъан Ювназбика Россе Федераце Конституце Кхеле бахийта́ча хоаттамга хьожача дийнахьа. Биъ бутт юкъ а яьккха, 2019-ча шера маьтсела 26-ча, 27-ча дийнахьа Магасе керда митинг яь хиннай.

 Хьалхе 
2018-ча шера маьцхали бутт чакх боаллача хана ГӀалгӀай Мехка цхьаццайолча юкъарлон органезацешкара хабар дена хиннад Нохчашцарча доазонна йисте ГӀалгӀай лаьтташка наькъаш дехкаш белхаш деш латтилга. Е ГӀалгӀайчен Ӏаьдалга а, е «Аьрзи» заповедника хьалха латтарашка а хаьтта хӀама а доацаш Фортаанна йисте беш хиннаб болх нохчий наькъий организацеша уллув герзе бола нах а болаш. КъадиргӀар Рамзана пресс-секретарь волча КаримовгӀар Альве цу хана хабар дир уж балхаш нохчий доазонна тӀа деш латт аьнна а, тоабеш латта никъ нохчий тӀема хана бохабаь а хинна, хӀанз шинна Мехкарча на́ха́ пайдане хургболаш меттаоттабеш латт аьнна а. Амма бакъда, гӀалгӀай викалаш цига ӀотӀабаьхкача, Ӏалама хьал хийцалга бӀаргагорал совгӀа АьштӀенна йисте ГӀалгӀай Мехка доазон тӀа ши км гаьна чу а баьнна Нохчичен Ӏаьдал МВД ДПС пост оттае гӀерталга дайнад царна.

КӀира даьннача гӀолла ГӀалгӀай Мехка ба́хараш чӀоагӀа раьза боацаш хиннаб гӀалгӀай доазон тӀа деш дола балхаш совца ца дарал совгӀа кхы а кӀоаргагӀа болхлой хьачубовларах — доазон тӀара ГӀалгӀашкахь 15 км гаьна чукхаьча́ хиннаб уж. 

 Белгалдаккхар 

 ТӀатовжамаш 







ОагӀат:Протеста акцеш Эрсече
ОагӀат:2018-ча шера протеста акцеш
ОагӀат:2019-ча шера протеста акцеш
ОагӀат:2018 шера ардара бутт Эрсече
ОагӀат:2018 шу ГӀалгӀайче
ОагӀат:Магас
ОагӀат:2019 шу ГӀалгӀайче
ОагӀат:Политически кризисаш Эрсече
ОагӀат:КъадиргӀар Рамзана урхал